SKRIFTLIG FORESPØRGSEL E-0431/00

af Patricia McKenna (Verts/ALE) til Kommissionen

(23. februar 2000)

Om: Miljøindvirkninger af nyplantning af skov, inddragning af uopdyrket land og tørvegravning

Har Kommissionen taget skridt til at sikre, at Rådets direktiv 85/337/EØF(1) om vurdering af visse offentlige og private projekters indvirkning på miljøet bliver iagttaget i forbindelse med brugen af økonomisk støtte fra Fællesskabet? Kan det for Irlands vedkommende oplyses, hvilke skridt der er taget for at sikre, at den økonomiske støtte fra Fællesskabet ikke fører til yderligere

overtrædelser af dette direktiv, således som det blev konstateret i EF-Domstolens dom af 21. september 1999 mod Irland (i sag C-392/96) om miljøindvirkningen af nyplantning af skov, inddragning af uopdyrket land og tørvegravning?

Af særlig interesse i denne sammenhæng er de mindre skovbrugsinitiativer, som de irske myndigheder fremmer under miljøbeskyttelsesordningen for landdistrikter, og hvorunder der vil blive ydet tilskud til mindre landbrugsbedrifters beplantning af kommercielle monokulturarealer med ikke-hjemmehørende arter med deraf følgende spredning af den oprindelige biologiske mangfoldighed, hvilket allerede er blevet mødt med kritik på grund af den hastige økonomiske udvikling i landdistrikterne. Domstolen anførte nærmere bestemt, at Et projekt med selv begrænsede dimensioner kan have væsentlig indvirkning på miljøet mldr, når det på grund af sin art væsentligt eller permanent vil kunne ændre disse miljøfaktorer uanset sine dimensioner.

Under henvisning til, at den irske miljøminister i et svar på skriftlige parlamentariske spørgsmål den 9. november 1999 meddelte det irske parlament, at han ikke var i stand til at anføre, hvilke ændringer det var påkrævet at foretage i de nationale procedurer for at efterkomme Domstolens dom mod Irland, vil Kommissionen da sikre, at den irske beslutningsproces bringes på linje med denne dom, og at der er indført passende procedurer inden godkendelsen af yderligere fællesskabsstøtte til disse aktiviteter?

(1) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(6. april 2000)

Kommissionen er bevidst om betydningen af, at Rådets direktiv 85/337/EØF om vurdering af visse offentlige og private projekters indvirkning på miljøet(1) overholdes i forbindelse med anvendelsen af Fællesskabets fonde i almindelighed.

Med hensyn til Irland vil den fremtidige EF-støtte sandsynligvis kun komme til at spille en større rolle for den ene af de tre projektkategorier, som det ærede medlem nævner, nemlig nyplantning af skov. I det nationale udviklingsprogram og i planen for udvikling af landbruget har de irske myndigheder foreslået, at der ydes omfattende EF-støtte til denne kategori, først og fremmest i henhold til forordningen om udvikling af landbruget (forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2), men også i henhold til strukturfondsforordningen (forordning (EF) nr. 1260/1999 om vedtagelse af generelle bestemmelser for strukturfondene(3)). Kommissionen har dog endnu ikke truffet nogen beslutninger om finansiering af den irske plan og og de irske programmer. Disse beslutninger vil blive truffet under hensyntagen til kravene i de to forordninger.

I denne forbindelse henledes det ærede medlems opmærksomhed på artikel 37, stk. 1, i forordningen om udvikling af landbruget, hvori det er fastsat, at støtte til udvikling af landdistrikterne kun ydes til foranstaltninger, der er forenelige med Fællesskabets retsforskrifter. Endvidere henledes det ærede medlems opmærksomhed på artikel 12 i strukturfondsforordningen, hvori det er fastsat, at operationer, der medfinansieres af fondene, skal være forenelige med Fællesskabets regler om miljøbeskyttelse, og artikel 41, stk. 2, litra b), hvori det er fastsat, at der skal foretages en forhåndsevaluering af de bestemmelser, der tager sigte på at sikre overholdelse af fællesskabsbestemmelserne på miljøområdet.

Endelig skal Kommissionen meddele det ærede medlem, at den i overensstemmelse med Domstolens dom, som det ærede medlem henviser til, har skrevet til de irske myndigheder og bedt dem om at oplyse, hvordan Irland vil efterkomme Domstolens dom med hensyn til ovennævnte tre projektkategorier. De irske myndigheder har svaret, at de har til hensigt at vedtage nye retsforskrifter om fysisk planlægning. Desværre er denne nye lovgivning endnu ikke blevet vedtaget eller fremsendt til Kommissionen.

(1) EFT L 175 af 5.7.1985.

(2) EFT L 160 af 26.6.1999.

(3) EFT L 161 af 26.6.1999.